Document ID: /roh_data/filtered/fineweb-2-filterrobots_roh.jsonl.gz/144

In urizi è in fenomen meteorologic cumplex. Tratgs caracteristics d'urizis èn las stgargiadas electricas (chametgs) ed il tun che suonda lura. Premissas per in urizi èn avunda umiditad ed aria che s'auza svelt, per exempel perquai ch'ella è vegnida stgaudada fermamain. Entaifer in nivel d'urizi (cumulonimbus) datti savens vents ascendents e descendents ed uschia turbulenzas.
Ils fenomens meteorologics privlus d'in urizi èn chametgs, fermas precipitaziuns (uradis, granella u l'enviern er naiv) sco er bufs per part fitg ferms che pon cuntanscher la fermezza d'orcans.